Topcheferne i nogle af landets største virksomheder har fået en gevaldig lønstigning, mens medarbejderne bliver opfordret til løntilbageholdenhed, og mange bliver fyret. Og det går ud over de ansattes motivation, siger arbejdsmarkedsforsker. - Der er på gulvniveau en stærk aversion imod den måde at være skinhellig på, når man siger, der ikke er råd til noget som helst og så bevilger sig selv masser af penge bagefter. Det siger professor Henning Jørgensen fra Center for Arbejdsmarkedsforskning på Aalborg Universitet. - Det er nogle signaler, som må give en gevaldig forvirring på arbejdspladserne, siger han. I Danske Bank har direktionen fra 2010 til 2011 fået godt 30 procent mere i lønningsposen, mens banken samtidig skal af med 2000 medarbejdere. I Vestas er stigningen 13 procent - her skal 1300 danske ansatte fyres. Det er svært at forstå for de ansatte, siger professoren. - Man bliver mere demotiveret. Opfattelsen er stadigvæk, at værdierne ikke skabes på direktionsgangen. De skabes i produktionen, hvad end det er serviceproduktion, vareproduktion, tjenesteydelser eller kreative ting, siger han. - Det kan gå ud over motivationen og i sidste ende produktiviteten. Dermed kan det skade arbejdet og produktionen og er en alvorlig moralsk situation for lederne, siger Henning Jørgensen. I gennemsnit er topchefernes løn for de otte store danske virksomheder, som har aflagt regnskab, steget med 13 procent, viser beregninger fra Jyllands-Posten.
Nordjysk arbejdsmarkedsforsker mener, at det kan gå ud over de
ansattes motivation, når cheflønningerne eksploderer.